शकील अफरीदी के बदले अाफिया की रिहाई का कोई प्रस्ताव नहीं: कुरेशी
मुल्तान, 11 नवंबर (वार्ता) पाकिस्तान के विदेश मंत्री शाह मोहम्मद कुरेशी ने ऐसी रिपोर्टों का खंडन किया जिसमें कहा गया है कि अमेरिका ने अाफिया सिद्दीकी की रिहाई के बदले भगोड़े शकील अफरीदी को सौंपने का प्रस्ताव दिया है। डॉन के मुताबिक श्री कुरेशी ने शनिवार काे संवाददाताओं से कहा कि आफिया सिद्दीकी 'राष्ट्र की बेटी' हैं और यह उसकी इच्छा है कि उसे अपने देश को लौटना चाहिए। उन्होंने कहा, " सुश्री अाफिया को वापस लाने के कूटनीतिक स्तर पर प्रयास किये जा रहे हैं। सरकार हालांकि किसी तरह के सौदेबाजी में शामिल नहीं होगी।" श्री कुरेशी ने कहा कि क्षेत्र की सभी ताकतों को एकजुट करने के प्रयास किये जा रहे हैं क्योंकि "हम अफगानिस्तान के मुद्दों का शांतिपूर्वक समाधान निकालना चाहते हैं। हम अफगानिस्तान में शांति और स्थिरता चाहते हैं। हम उस हर कदम का समर्थन करेंगे जा वहां की बेहतरी के लिए उठाये जायेंगे। " उन्होंने कहा कि पाकिस्तान तहरीक-ए-इंसाफ सरकार राष्ट्रीय जवाबदेही ब्यूरो की ओर से दर्ज किये गये मामलों में कुछ नहीं करेगी क्योंकि ये वर्तमान सरकार के सत्ता में आने से पहले दर्ज किये गये थे। उन्होंने पेट्रोलियम पदार्थों की बढ़ती कीमतों के बारे में कहा कि दाम जल्द ही कम होने लगेंगे। श्री कुरेशी ने लाहौर में प्रदूषण के खतरनाक स्तर तक बढ़ जाने पर चिंता व्यक्त करते हुए कहा कि सरकार जल्द ही इस मसले के समाधान के लिए ठोस कदम उठायेगी।